b'\n_START_ARTICLE_\n\xc5\xbdem\xc4\x97lapis\n_START_PARAGRAPH_\n\xc5\xbdem\xc4\x97lapis\xc2\xa0\xe2\x80\x93 simboliais perteiktas tam tikros vietov\xc4\x97s vaizdinis modelis, kuriame pa\xc5\xbeymimas vizualinis santykis tarp tam tikr\xc5\xb3 komponent\xc5\xb3 (objekt\xc5\xb3, region\xc5\xb3 ir pan.). Dauguma \xc5\xbeem\xc4\x97lapi\xc5\xb3 yra dviej\xc5\xb3 dimensij\xc5\xb3 geometri\xc5\xa1kai tiksli trij\xc5\xb3 dimensij\xc5\xb3 erdv\xc4\x97s reprezentacija (pvz.: geografinis \xc5\xbeem\xc4\x97lapis)._NEWLINE_\xc5\xbdem\xc4\x97lapiams kurti taikomi sud\xc4\x97tingi matematikos d\xc4\x97sniai, pasitelkiama topografini\xc5\xb3 ar aeronuotrauk\xc5\xb3 informacija, informacijos ir statistikos ra\xc5\xa1ytini\xc5\xb3 \xc5\xa1altini\xc5\xb3 duomenys._NEWLINE_\xc5\xbdem\xc4\x97lapiai naudojami \xc4\xafvairiose gyvenimo srityse: gamtos ir visuomeniniams rei\xc5\xa1kiniams tirti, in\xc5\xbeinieriniams projektams atlikti. Jie pla\xc4\x8diai naudojami laivyboje, aviacijoje, \xc5\xbeem\xc4\x97s ir mi\xc5\xa1k\xc5\xb3 \xc5\xabkyje, kasdieniniame \xc5\xbemoni\xc5\xb3 gyvenime. \xc5\xbdem\xc4\x97lapyje informacija pateikiama tam tikrais \xc5\xbeenklais, skirtingai spalvinimais teritorij\xc5\xb3 plotais. \xc5\xbdenkl\xc5\xb3 ir spalv\xc5\xb3 reik\xc5\xa1m\xc4\x97s nurodomos \xc5\xbeem\xc4\x97lapio legendoje._NEWLINE_Pagrindin\xc4\x97s \xc5\xbeem\xc4\x97lapio dalys:_NEWLINE_1. Pavadinimas_NEWLINE_2. Mastelis_NEWLINE_3. Legenda (sutartini\xc5\xb3 \xc5\xbeenkl\xc5\xb3 blokas)_NEWLINE_4. Geografinis tinklas\n_START_SECTION_\nTopografiniai \xc5\xbeem\xc4\x97lapiai\n_START_PARAGRAPH_\n\xc5\xa0iuose \xc5\xbeem\xc4\x97lapiuose, atsi\xc5\xbevelgiant \xc4\xaf mastel\xc4\xaf ir paskirt\xc4\xaf, vaizduojami apibendrinti kartografuojamos teritorijos kra\xc5\xa1tovaizd\xc5\xbeio elementai (e\xc5\xbeerai, up\xc4\x97s, reljefas, mi\xc5\xa1kai, pievos, ganyklos, dirbamos \xc5\xbeem\xc4\x97s) ir kai kurie socialiniai objektai (gyvenviet\xc4\x97s, keliai, valstybi\xc5\xb3 sienos, administracinio suskirstymo ribos). Stambaus ir vidutinio mastelio topografiniuose \xc5\xbeem\xc4\x97lapiuose, be kra\xc5\xa1tovaizd\xc5\xbeio element\xc5\xb3, vaizduojami labai special\xc5\xabs objektai: geodezinio tinklo punktai, vandens ir v\xc4\x97jo mal\xc5\xabnai, mokyklos, ba\xc5\xbeny\xc4\x8dios, \xc5\xa1uliniai, pavieniai akmenys ir kt. Taip pat pa\xc5\xbeym\xc4\x97ta matavimo \xc5\xbeenklai (trianguliacijos, niveliacijos, poligonometrijos), elektros perdavimo ir ry\xc5\xa1i\xc5\xb3 linijos, auk\xc5\xa1\xc4\x8diausieji ir \xc5\xbeemiausieji reljefo ta\xc5\xa1kai, upi\xc5\xb3 plo\xc4\x8diai, gyliai ir pan.\n_START_SECTION_\nKartografiniai vaizdai\n_START_PARAGRAPH_\nAeronuotrauka\xc2\xa0\xe2\x80\x93 \xc5\xbeem\xc4\x97s pavir\xc5\xa1iaus vaizdas, nufotografuotas i\xc5\xa1 skraidymo aparat\xc5\xb3. Nuotraukos, padarytos i\xc5\xa1 keli\xc5\xb3 \xc5\xa1imt\xc5\xb3 metr\xc5\xb3 iki keli\xc5\xb3 de\xc5\xa1im\xc4\x8di\xc5\xb3 kilometr\xc5\xb3 auk\xc5\xa1\xc4\x8dio, da\xc5\xbeniausiai naudojamos kartografavimui._NEWLINE_Kosmin\xc4\x97 nuotrauka\xc2\xa0\xe2\x80\x93 \xc5\xbeem\xc4\x97s ar kit\xc5\xb3 planet\xc5\xb3 vaizdas, nufotografuotas dirbtinio palydovo._NEWLINE_Topografinis \xc5\xbeem\xc4\x97lapis\xc2\xa0\xe2\x80\x93 br\xc4\x97\xc5\xbeinys, kuriame sutartiniais \xc5\xbeenklais plok\xc5\xa1tumoje stambiu masteliu pavaizduota \xc5\xbeem\xc4\x97s pavir\xc5\xa1iaus dalis._NEWLINE_Gaublys\xc2\xa0\xe2\x80\x93 besisukantis rutulio formos \xc5\xbdem\xc4\x97s, planetos, dangaus sferos modelis, kuriame pavaizduotas kartografinis vaizdas. Gaublys turi mastel\xc4\xaf, dienovidini\xc5\xb3 ir lygiagre\xc4\x8di\xc5\xb3 tinklel\xc4\xaf, vaizdas juose pateiktas pagal nustatyt\xc4\x85 sutartini\xc5\xb3 \xc5\xbeenkl\xc5\xb3 sistem\xc4\x85. Gaublyje n\xc4\x97ra deformacij\xc5\xb3, kurios b\xc5\xabdingos kartografin\xc4\x97ms projekcijoms, i\xc5\xa1lieka mastelio pastovumas, kont\xc5\xabr\xc5\xb3 ir kryp\xc4\x8di\xc5\xb3 pana\xc5\xa1umas. Gaubliai skirstomi pagal objektus (\xc5\xbeem\xc4\x97s, planet\xc5\xb3, dangaus), tematik\xc4\x85 (bendrieji geografiniai, geologiniai, politiniai ir pan.), paskirt\xc4\xaf (mokomieji, navigaciniai ir kt.), taip pat pagal dyd\xc4\xaf (dideli kabinetiniai, staliniai, ma\xc5\xbei ir miniati\xc5\xabriniai)._NEWLINE_Atlasas\xe2\x80\x93 sistematizuotas \xc5\xbeem\xc4\x97lapi\xc5\xb3 rinkinys, atliktas pagal vienod\xc4\x85 program\xc4\x85 kaip vientisas k\xc5\xabrinys. Atlase \xc5\xbeem\xc4\x97lapiai glaud\xc5\xbeiai tarpusavyje susij\xc4\x99, tarpusavyje suderinti ir papildo vienas kit\xc4\x85, jie skirti tarpusavyje palyginti ir analizuoti. Atlasai klasifikuojami pagal erdvin\xc4\x99 apimt\xc4\xaf, paskirt\xc4\xaf, format\xc4\x85 ir kitus po\xc5\xbeymius._NEWLINE_Reljefinis \xc5\xbeem\xc4\x97lapis\xc2\xa0\xe2\x80\x93 \xc5\xbeem\xc4\x97lapis, kuriame pavaizduotas trimatis vietov\xc4\x97s vaizdas. Siekiant didesnio vaizdingumo ir i\xc5\xa1rai\xc5\xa1kingumo, toki\xc5\xb3 \xc5\xbeem\xc4\x97lapi\xc5\xb3 vertikalusis mastelis, vaizduojant kalnuotas teritorijas, visada padidintas 2-5 kartus (priklausomai nuo \xc5\xbeem\xc4\x97lapio mastelio), palyginti su horizontaliuoju, o vaizduojant lygum\xc5\xb3 teritorijas ir 5-10 kart\xc5\xb3. Visas reljefinio \xc5\xbeem\xc4\x97lapio turinys vaizduojamas paprastais sutartiniais \xc5\xbeenklais. Anks\xc4\x8diau reljefiniai \xc5\xbeem\xc4\x97lapiai buvo gaminami i\xc5\xa1 med\xc5\xbeio, gipso, kartono, o dabar gaminami i\xc5\xa1 plastiko termovakuuminiuose \xc4\xafrenginiuose. Reljefiniai \xc5\xbeem\xc4\x97lapiai naudojami mokymo tikslais ir kai kuriems praktiniams u\xc5\xbedaviniams spr\xc4\x99sti, pavyzd\xc5\xbeiui, keliams, vandenviet\xc4\x97ms ir pan. projektuoti._NEWLINE_Blokin\xc4\x97 diagrama\xc2\xa0\xe2\x80\x93 trimatis plok\xc5\xa1\xc4\x8dias kartografinis paveiksl\xc4\x97lis, kuriame kartu pavaizduotas koks nors pavir\xc5\xa1ius su i\xc5\xa1ilginiais ir skersiniais vertikaliaisiais pj\xc5\xabviais. Blokini\xc5\xb3 diagram\xc5\xb3 tematika \xc4\xafvairi: geologin\xc4\x97s ir geomorfologin\xc4\x97s blokin\xc4\x97s diagramos atspindi \xc5\xbeem\xc4\x97s pavir\xc5\xa1iaus sandar\xc4\x85 kartu su \xc5\xbeem\xc4\x97s plutos pj\xc5\xabviais;  dirvo\xc5\xbeemi\xc5\xb3 blokin\xc4\x97s diagramos leid\xc5\xbeia \xc4\xafsivaizduoti vietov\xc4\x97s reljefo ir dirvo\xc5\xbeemio profilio santyk\xc4\xaf; vandenyn\xc5\xb3 blokin\xc4\x97s diagramos rodo vandens masi\xc5\xb3, tek\xc4\x97jimo, druskingumo pasiskirstym\xc4\x85. Blokin\xc4\x97s diagramos sudaromos afinin\xc4\x97se ir perspektyvin\xc4\x97se projekcijose. Vaizdingumui padidinti vertikalusis mastelis paprastai padidinamas. Vaizdas i\xc5\xa1tempiamas i\xc5\xa1ilgai vienos a\xc5\xa1ies, kei\xc4\x8diamas posvyris ir rakursas. Elektronines blokines diagramas galima sukioti ir sukti kompiuterio ekrane, jei norima jas geriau pamatyti i\xc5\xa1 \xc4\xafvairi\xc5\xb3 pusi\xc5\xb3. Kartais blokin\xc4\x97s diagramos sudaromos kaip profili\xc5\xb3 sistemos (vertikali\xc5\xb3 pj\xc5\xabvi\xc5\xb3): juose daromos i\xc5\xa1pjovos arba profiliai vaizduojami kaip i\xc5\xa1skirti atskiri blokai._NEWLINE_Anaglifinis \xc5\xbeem\xc4\x97lapis (anaglifas)\xc2\xa0\xe2\x80\x93 \xc5\xbeem\xc4\x97lapis atspausdintas dviem tarpusavyje papildan\xc4\x8diomis spalvomis (pavyzd\xc5\xbeiui, m\xc4\x97lynai \xc5\xbealia ir raudona). Panaikinus pralaks\xc4\x85 tarp dviej\xc5\xb3 persidengian\xc4\x8di\xc5\xb3 fotonuotrauk\xc5\xb3, gaunamas vietov\xc4\x97s stereovaizdas. Tokie \xc5\xbeem\xc4\x97lapiai \xc5\xbei\xc5\xabrimi specialiais akiniais\xc2\xa0\xe2\x80\x93 \xc5\xa1viesos filtrais su raudonais ir m\xc4\x97lynai \xc5\xbealiais stiklais. Kiekviena akis mato savo vaizd\xc4\x85 tol, kol vaizdas suprantamas kaip vientisas nespalvotas stereoskopinis vaizdas. Kompiuterin\xc4\x97s grafikos metodai leid\xc5\xbeia gauti anaglifus kompiuterio ekrane. Anaglifiniai \xc5\xbeem\xc4\x97lapiai naudojami kaip mokomosios priemon\xc4\x97s, kaip vaizdiniai reljefiniai modeliai._NEWLINE_Foto\xc5\xbeem\xc4\x97lapiai\xc2\xa0\xe2\x80\x93 \xc5\xbeem\xc4\x97lapiai sutapatinti su fotovaizdu. Jiems gaminti poligrafiniai fotoplan\xc5\xb3 atspaudai sutapatinami su atskir\xc5\xb3 vietov\xc4\x97s element\xc5\xb3 (su koordina\xc4\x8di\xc5\xb3 tinkleliu, horizontal\xc4\x97mis, u\xc5\xbera\xc5\xa1ais ir kt.) arba teminio turinio (geologin\xc4\x97s sandaros, kra\xc5\xa1tovaizd\xc5\xbei\xc5\xb3 ir pan.) kartografiniu vaizdu. Foto\xc5\xbeem\xc4\x97lapiai sudaromi projekcijose ir suskaidomi lapais kaip ir \xc4\xafprasti \xc5\xbeem\xc4\x97lapiai. Jie turi vienod\xc4\x85 pagrind\xc4\x85 ir yra vienodai tiksl\xc5\xabs. Tokie \xc5\xbeem\xc4\x97lapiai yra patog\xc5\xabs orientuotis vietov\xc4\x97je, atliekant mokslinius tyrimus, in\xc5\xbeinerinius ir projektavimo darbus. Kartais vartojamas terminas ortofoto\xc5\xbeem\xc4\x97lapiai, pabr\xc4\x97\xc5\xbeiant, kad sudarant \xc5\xbeem\xc4\x97lapius fotovaizdas pertvarkomas \xc4\xaf ortogonali\xc4\x85j\xc4\x85 projekcij\xc4\x85. Jeigu kaip fotografinio plano pagrindas yra kosmin\xc4\x97s nuotraukos, tai tokie \xc5\xbeem\xc4\x97lapiai vadinami kosminiais foto\xc5\xbeem\xc4\x97lapiais. Labiausiai paplit\xc4\x99 bendrieji geografiniai, geologiniai, tektoniniai, kra\xc5\xa1tovaizd\xc5\xbeio foto\xc5\xbeem\xc4\x97lapiai ir kosminiai foto\xc5\xbeem\xc4\x97lapiai arba m\xc4\x97nulio ar kit\xc5\xb3 planet\xc5\xb3 vaizdai._NEWLINE_\xc5\xbdem\xc4\x97lapiai transparantai\xc2\xa0\xe2\x80\x93 \xc5\xbeem\xc4\x97lapiai, atspausdinti ant per\xc5\xa1vie\xc4\x8diamos pl\xc4\x97vel\xc4\x97s ir skirti rodyti ekrane. Gaminami skirtingo teminio turinio \xc5\xbeem\xc4\x97lapiai. Demonstruojant galima sutapatinti kelet\xc4\x85 \xc5\xbeem\xc4\x97lapi\xc5\xb3 transparant\xc5\xb3. \xc5\xbdem\xc4\x97lapiai transparantai naudojami kaip vaizdin\xc4\x97 med\xc5\xbeiaga paskaitose arba mokslin\xc4\x97se konferencijose._NEWLINE_\xc5\xbdem\xc4\x97lapiai mikrofilmuose\xc2\xa0\xe2\x80\x93 labai ma\xc5\xbeos \xc5\xbeem\xc4\x97lapi\xc5\xb3 arba atlas\xc5\xb3 kopijos fotojuostose arba kino juostose. Mikrofilmavimas leid\xc5\xbeia kompakti\xc5\xa1kai saugoti did\xc5\xbeiulius kartografin\xc4\x97s informacijos masyvus. Taip greitai galima rasti ir atspausdinti reikiamus \xc5\xbeem\xc4\x97lapius. Mikrofilmuose galima saugoti kartografini\xc5\xb3 k\xc5\xabrini\xc5\xb3 originalus (tai svarbu seniems ir retiems \xc5\xbeem\xc4\x97lapiams). Informacij\xc4\x85 i\xc5\xa1 mikrofilm\xc5\xb3 galima \xc4\xafvesti \xc4\xaf kompiuterio atmint\xc4\xaf automati\xc5\xa1kai sudarant ir analizuojant \xc5\xbeem\xc4\x97lapius._NEWLINE_Skaitmeniniai \xc5\xbeem\xc4\x97lapiai\xc2\xa0\xe2\x80\x93 skaitmeniniai objekt\xc5\xb3 modeliai, kurie yra pateikti skaitmenine forma pagal erdvines koordinates x ir y ir aplikat\xc4\x99 z. Skaitmeniniai duomenys (skaitmeniniai modeliai) gaunami skaitmeninant topografini\xc5\xb3 ir temini\xc5\xb3 \xc5\xbeem\xc4\x97lapi\xc5\xb3 turin\xc4\xaf arba atliekant matavimus stereofotogrametriniuose modeliuose. Skaitmeniniai \xc5\xbeem\xc4\x97lapiai egzistuoja kompiuteriniuose diskuose ir i\xc5\xa1 esm\xc4\x97s tai tik loginis kartografuojam\xc5\xb3 objekt\xc5\xb3 ir santyki\xc5\xb3 tarp j\xc5\xb3 matematinis apra\xc5\xa1ymas (pateikimas). Skaitmeniniai \xc5\xbeem\xc4\x97lapiai sudaromi tose pa\xc4\x8diose koordina\xc4\x8di\xc5\xb3 sistemose ir projekcijose, sutartini\xc5\xb3 \xc5\xbeenkl\xc5\xb3 sistemose, kaip ir paprasti \xc5\xbeem\xc4\x97lapiai. \xc5\xa0ie \xc5\xbeem\xc4\x97lapiai yra apibendrinami tokiu pa\xc4\x8diu tikslumu. Taip pat, kaip ir \xc4\xafprasti \xc5\xbeem\xc4\x97lapiai, jie skiriasi pagal mastel\xc4\xaf, tematik\xc4\x85, erdvin\xc4\xaf apimamos teritorijos plot\xc4\x85 ir pan. Skaitmeniniai \xc5\xbeem\xc4\x97lapiai yra kaip pagrindas duomen\xc5\xb3 bazi\xc5\xb3 ir \xc5\xbeem\xc4\x97lapi\xc5\xb3 automatiniam sudarymui, j\xc5\xb3 analizei bei \xc5\xbeem\xc4\x97lapi\xc5\xb3 pertvarkymui._NEWLINE_Elektroniniai \xc5\xbeem\xc4\x97lapiai\xc2\xa0\xe2\x80\x93 skaitmeniniai \xc5\xbeem\xc4\x97lapiai, pateikti kompiuterin\xc4\x97je aplinkoje naudojant programines ir technines priemones, naudojamose projekcijose, sutartini\xc5\xb3 \xc5\xbeenkl\xc5\xb3 sistemose, laikantis nustatyto tikslumo ir apiforminimo priemoni\xc5\xb3. \xc5\xbdem\xc4\x97lapio vaizdas ekrane vadinamas ekraniniu \xc5\xbeem\xc4\x97lapiu, o atspausdintas \xc5\xbeem\xc4\x97lapis\xc2\xa0\xe2\x80\x93 elektronini\xc5\xb3 \xc5\xbeem\xc4\x97lapi\xc5\xb3 kopijomis. Dar yra ir elektroniniai atlasai\xc2\xa0\xe2\x80\x93 tai paprast\xc5\xb3 atlas\xc5\xb3 kompiuteriniai analogai. Atsiradus telekomunikacijoms atsirado galimyb\xc4\x97 sudaryti ir interneto tinkluose pateikti did\xc5\xbeiulius elektroninius \xc5\xbeem\xc4\x97lapius ir atlasus. Tokie \xc5\xbeem\xc4\x97lapiai vadinami internetiniais \xc5\xbeem\xc4\x97lapiais, o atlasai\xc2\xa0\xe2\x80\x93 internetiniais atlasais._NEWLINE_Kartografin\xc4\x97 animacija\xc2\xa0\xe2\x80\x93 dinamin\xc4\x97 seka elektronini\xc5\xb3 \xc5\xbeem\xc4\x97lapi\xc5\xb3, kurie perduoda kompiuterio ekrane vaizduojam\xc5\xb3 objekt\xc5\xb3 ir rei\xc5\xa1kini\xc5\xb3 dinamik\xc4\x85, j\xc5\xb3 jud\xc4\x97jim\xc4\x85 laike ir erdv\xc4\x97je (pavyzd\xc5\xbeiui, atmosferos front\xc5\xb3 jud\xc4\x97jim\xc4\x85). Animacija gali b\xc5\xabti plok\xc5\xa1\xc4\x8dioji, stereoskopin\xc4\x97 ir derintis su fotovaizdu. Taip atsiranda realios vietov\xc4\x97s iliuzija. Tokie vaizdai vadinami virtualiais \xc5\xbeem\xc4\x97lapiais (virtualiais modeliais). Jie kuriami kompiuteriu, taikant sud\xc4\x97tingas programas.'